Слу́жба о́бщая
му́ченице Росси́йстей ХХ ве́ка
еди́ней

ВЕЧЕ́Р

На Го́споди, воззва́х: стихи́ры, глас 4.

Подо́бен: Я́ко до́бля:

Я́ко дре́вле Мариа́м проро́чица,/ сквозе́ Чермно́е мо́ре проше́дши,/ с ли́ки и тимпа́ны/ Бо́га прославля́ше,/ ны́не страда́лица и́мярек сла́вная,/ пучи́ну безбо́жных гоне́ний преплы́вши/ и зе́млю Ру́сскую кровьми́ украси́вши,/ Го́споду побе́дную песнь воспева́ет:// сла́вно бо просла́вися.

Я́ко проро́чица А́нна безпло́дная,/ моля́шеся о дарова́нии ча́да/ и бысть Бо́гом услы́шана,/ та́ко твое́ воздыха́ние,/ му́ченице и́мярек богоблаже́нная,/ Небе́с дости́гло есть,/ и дарова́ Госпо́дь Це́ркви Ру́сстей сы́ны и дще́ри,/ и́же посреде́ гоне́ний Христа́ испове́даша:// сла́вно бо просла́вися.

Я́ко саре́птская вдови́ца,/ во дни отступле́ния Изра́иля/ проро́ка Бо́жия Илию́ небоя́зненно прия́т,/ та́ко и ты, му́ченице и́мярек,/ в годи́ну гоне́ний лю́тых на Це́рковь Ру́сскую/ стра́ждущим лю́дем послужи́/ и гла́дныя напита́,/ не убоя́вшися преще́ний лука́вых.// Те́мже тя ны́не досто́йно почита́ем.

Я́ко дре́вле Соломони́я/ во утвержде́ние ве́ры во Изра́или/ ча́да своя́ на смерть му́ченическую благослови́,/ по́слежде и себе́ на страда́ния предаде́,/ та́ко и ты, му́ченице и́мярек,/ ве́рныя лю́ди во дни безбо́жия/ в ве́ре и терпе́нии укрепля́ющи,/ смерть за Христа́ прия́ла еси́.// Те́мже тя велича́ем.

Сла́ва, глас 8:

Сра́дуются с на́ми му́ченичестии ли́цы,/ де́вы, ма́тери и преподо́бныя жены́,/ се бо врата́ Ца́рствия Небе́снаго отверза́ются/ и му́ченица и́мярек к престо́лу Бо́жию восхо́дит,/ прославля́ющи Отца́, и Сы́на, и Свята́го Ду́ха,// Тро́ицу Единосу́щную и Неразде́льную.

И ны́не, Богоро́дичен: Царь Небе́сный:

Вход. Проки́мен дне. Чте́ния 3 му́ченическая.

На стихо́вне стихи́ры, глас 2.

Подо́бен: Егда́ от Дре́ва:

Егда́ на Це́рковь Ру́сскую/ воста́ша безбо́жнии лю́дие,/ тогда́ ве́ры правосла́вныя не отступи́ла еси́/ и, я́коже дре́вле мироно́сицы,/ мужему́дренная и́мярек,/ не убоя́вшися стра́ха и преще́ния,/ Христу́ после́довала еси́/ и ве́рность Ему́ соблюла́ еси́.// Сего́ ра́ди ны́не в селе́ниих ра́йских лику́еши.

Стих: Зане́ Тебе́ ра́ди умерщвля́емся весь день,// вмени́хомся, я́ко о́вцы заколе́ния.

Егда́ сро́дницы на́ши от Бо́га отступи́ша/ и святы́я за́поведи Его́ попра́ша,/ тогда́ гнев пра́ведный прии́де на зе́млю на́шу,/ ты же, му́ченице и́мярек,/ со слеза́ми Христу́ вопия́ла еси́:/ прости́, Го́споди, неразу́мныя и ожесточе́нныя се́рдцем,/ аз же на ра́ны за Тя гото́ва есмь,/ приими́ мя я́ко же́ртву, поже́ршуюся Тебе́.// Сего́ ра́ди ны́не в Небе́сных оби́телех прославля́ешися.

Стих: Ди́вен Бог во святы́х Свои́х,// Бог Изра́илев.

Егда́ безбо́жнии лю́дие/ воста́ша на Го́спода и на рабы́ Его́,/ тогда́ Це́рковь Ру́сская/ кро́вию му́ченическою, я́ко багряни́цею, украси́ся,/ ты же, всехва́льная и́мярек,/ благоче́стием и любо́вию утвержда́ема,/ страда́ний за Христа́ не убоя́ся/ и сме́ртию твое́ю воскресе́ние Его́ пропове́да.// Сего́ ра́ди в ли́це новому́чеников Росси́йских прославля́ешися.

Сла́ва, глас 5:

Ве́ру, наде́жду и любо́вь стяжа́вши,/ му́ченице и́мярек,/ прему́драя учени́ца Христо́ва яви́лася еси́/ и в годи́ну гоне́ний на Це́рковь Ру́сскую/ смерть му́ченическую восприя́ла еси́./ Сего́ ра́ди ны́не во Ца́рствии Бо́жии лику́еши/ и учи́ши нас треми́ доброде́тельми// прославля́ти Триеди́наго Бо́га.

И ны́не, Богоро́дичен, глас то́йже: Храм и Дверь еси́:

Тропа́рь, глас 4:

Благоче́стно в зако́не Госпо́дни пожи́вши,/ ве́ру Правосла́вную сохрани́ла еси́/ и, терпе́нием гони́тели Це́ркве Ру́сския посрами́вши,/ смерть за Христа́ прия́ла еси́,/ му́ченице сла́вная и́мярек,/ престо́лу Бо́жию предстоя́щи,// моли́ спасти́ся душа́м на́шим.

НА У́ТРЕНИ

По 1-м стихосло́вии седа́лен, глас 7:

Суету́ мирску́ю презре́вши,/ украси́лася еси́ нетле́нием кро́ткаго и молчали́ваго ду́ха/ и яви́ла еси́ ве́ру несумне́нную, упова́ние непосра́мленное,/ любо́вь и́стинную, чи́стый страх Госпо́день,/ па́мять сме́ртную и о Стра́шном Суде́ помышле́ние./ Те́мже в годи́ну гоне́ний на Це́рковь Ру́сскую не поколеба́ся душа́ твоя́,/ му́ченице Христо́ва и́мярек.

Сла́ва, и ны́не, Богоро́дичен:

Стена́ и покро́в ecи́, Влады́чице,/ и ти́хое приста́нище всем в беда́х су́щим,/ к Твоему́ заступле́нию ве́рою прите­ка́ющим./ Те́мже и мы усе́рдно вопие́м Ти:/ соблюди́ Це́рковь Ру́сскую в Правосла́вии и единомы́слии, Де́во Пречи́стая.

По 2-м стихосло́вии седа́лен, глас 4:

Бога́тство ми́ра сего́ презре́вши,/ спасе́ния усе́рдно взыска́ла еси́/ и Христа́, я́ко би́сер многоце́нный,/ во страда́ниих твои́х обрела́ еси́, му́ченице достохва́льная./ Сего́ ра́ди ны́не Це́рковь Ру́сская созыва́ет ве́рныя на торжество́,/ просла́вити дщерь свою́, му́ченицу и́мярек сла́вную.

Сла́ва, и ны́не, Богоро́дичен:

Ве́ры непоколеби́мое утвержде́ние/ и упова́ние непосты́дное душ на́­ших,/ Тя, Богоро́дице, пе́сньми велича́ем:/ ра́дуйся, Право­сла́вия огражде́ние,/ ра́дуйся, земли́ Ру́сския покро́ве,/ ра́дуйся, Неве́сто неневе́стная.

Велича́ние:

Велича́ем тя,/ свята́я му́ченице и́мярек,/ и чтим честна́я страда́ния твоя́,/ я́же за Христа́// претерпе́ла еси́.

Псало́м избра́нный.

1-й лик: Бог нам Прибе́жище и Си́ла, Помо́щник в ско́рбех, обре́тших ны зело́.

2-й лик: Приведу́тся Царю́ де́вы, в весе́лии и ра́довании.

1-й лик: Испове́мся Тебе́ в лю́дех, Го́споди, пою́ Тебе́ во язы́цех.

2-й лик: Мене́ жда́ша гре́шницы погуби́ти мя, свиде́ния Твоя́ разуме́х.

1-й лик: Глаго́лах о свиде́ниих Твои́х пред цари́, и не стыдя́хся.

2-й лик: Обыдо́ша мя пси мно́зи, сонм лука́вых одержа́ша мя.

1-й лик: Обыдо́ша мя, я́ко пче́лы сот, и разгоре́шася, я́ко огнь в те́рнии.

2-й лик: Искуси́л ны еси́, Бо́же, разже́гл ны еси́, я́коже разжиза́ется сребро́.

1-й лик: Аз на ра́ны гото́в: и бых я́звен весь день.

2-й лик: Тебе́ ра́ди умерщвля́емся, вмени́хомся я́ко о́вцы заколе́ния.

По полиеле́и седа́лен, глас 8:

Богозва́нная му́ченице и́мярек,/ стра́ха муче́ния не убоя́вшися,/ к по́двигу за Христа́ му́жественне устреми́лася еси́/ и ду́шу твою́, я́ко же́ртву, Жениху́ возлю́бленному в страда́ниих предаю́щи,/ за мучи́телей, по за́поведи Его́, усе́рдно моли́лася еси́:/ прости́ им, Го́споди,/ не ве́дят бо, что творя́т.

Сла́ва, и ны́не, Богоро́дичен:

Я́ко Де́ву и Еди́ну в жена́х,/ Тя безсе́менно ро́ждшую Бо́га пло́тию,/ вси ублажа́ем, ро́ди челове́честии:/ Огнь бо всели́ся в Тя Божества́,/ и, я́ко Младе́нца, пита́еши Зижди́теля и Го́спода./ Тем, а́нгельский собо́р и челове́ческий род,/ досто́йно сла́вим пресвято́е Рождество́ Твое́/ и согла́сно вопие́м Ти:/ моли́ Хри­ста́ Бо́га прегреше́ний оставле́ние дарова́ти/ досто́йно пою́щим сла́ву Твою́.

Степе́нна, 1-й антифо́н 4-го гла́са. Проки́мен, глас 4: Ди́вен Бог во святы́х Свои́х,// Бог Изра́илев. Стих: В це́рквах благослови́те Бо́га, Го́спода от исто́чник Изра́илевых. Вся́кое ды­ха́ние: Ева́нгелие от Матфе́я, зача́ло 104.

По 50-м псалме́ стихи́ра, глас 6:

Я́ко му́драя де́ва,/ свети́льник души́ твоея́ еле́ем доброде́телей украси́вши,/ в сре́тение Жениху́ твоему́, и́мярек сла́вная,/ ра́достне изшла́ еси́/ и бра́чнаго черто́га дости́гла еси́,/ воспева́ющи с му́дрыми де́вами:// сла́ва, Го́споди, неизрече́нному милосе́рдию Твоему́.

Кано́н, его́же краегране́сие, кроме́ Богоро́дичнов:
Же́но, ве́лия ве́ра твоя́ спасе́ тя. Глас 8.

Песнь 1

Ирмо́с: Пои́м Го́сподеви,/ прове́дшему лю́ди Своя́ сквозе́ Чермно́е мо́ре,// я́ко еди́н сла́вно просла́вися.

Жену́ до́блю обрето́хом в земли́ на́шей,/ пра́ведным жи­тие́м и страда́ньми Бо́гу угоди́вшую,/ ю́же по достоя́нию воспева́ем.

Еле́ем благоче́стия се́рдце твое́ испо́лнивши, му́ченице и́мярек,/ бу́рю безбо́жия во оте́честве на́шем во дни гоне́ний прешла́ еси́,/ Христу́ Подвигополо́жнику сла́ву возсыла́ющи.

Не убоя́лася еси́ враго́в Це́ркве Ру́сския, му́ченице и́мярек,/ и о покая́нии тех приле́жне моли́лася еси́,/ ве́ру в Бо́га тве́рдо испове́дающи.

Богоро́дичен: Богоро́дицу Тя вои́стину испове́дуя,/ лик му́чениц во след Тебе́, Де́во,/ со сла́вою Христу́ приведе́ся.

Песнь 3

Ирмо́с: Ты ecи́ Утвержде́ние/ притека́ющих к Тебе́, Го́споди,/ Ты еси́ Свет омраче́нных// и пое́т Тя дух мой.

Ору́жием пра́вды кре́пость диа́волю низложи́ла еси́/ и Це́ркве Ру́сския гони́тели безбо́жныя победи́ла еси́,/ му́ченице Христо́ва и́мярек.

Ви́дяще тя А́нгелы на суди́щи беззако́ннем, Христа́ испове́дающу,/ укрепля́ху во страда́ниих/ и я́ко до́блюю му́ченицу прославля́ху.

Егда́ нечести́вии клевета́ху и реко́ша на тя всяк зол глаго́л,/ ты, му́ченице всехва́льная, смире́нием Христо́вым вооружи́вшися,/ блаже́нства ева́нгельскаго испо́лнилася еси́.

Богоро́дичен: Богоро́дице и Ма́ти Све́та,/ лик святы́х новому́чениц, Тя возлюби́вый,/ воспева́ет в Ца́рстве Сы́на Твоего́/ я́ко Честне́йшую Херуви́м и сла́внейшую без сравне́ния Серафи́м.

Седа́лен, глас 4:

Я́ко и́стинная дщерь Це́ркве Христо́вы,/ Царю́ и Бо́гу кре́стным путе́м после́довала еси́,/ И́же, благослови́в тя на страда́ния,/ кре́пость и дерзнове́ние дарова́/ и венце́м побе́дным увенча́,/ му́ченице и́мярек добросла́вная.

Сла́ва, и ны́не, Богоро́дичен:

Тя, Де́во, я́ко Ма́терь Бо́жию,/ ли́цы му́ченичестии велегла́сно прославля́ют,/ те́мже и му́ченица и́мярек, во след Сы́на Твоего́ после́довавши,/ согла́сно ублажа́ет Тя, Пречи́стая.

Песнь 4

Ирмо́с: Услы́шах, Го́споди,/ смотре́ния Твоего́ та́инство,/ разуме́х дела́ Твоя́// и просла́вих Твое́ Божество́.

Любо́вию Христо́вою укрепля́ема, му́ченице и́мярек,/ не́мощь естества́ же́нскаго превозмогла́ еси́/ и му́жественне на по́двиги устреми́лася еси́.

Испове́дующи Бо́га небоя́зненно,/ о́браз терпе́ния ве́рным показа́ла еси́/ и мучи́телей посрами́ла еси́./ Те́мже тя вси, сла́вная, велича́ем.

Я́ко ла́стовица доброгла́сная ве́сну предваря́ет,/ та́ко и ты, му́ченице и́мярек,/ возрожде́ние Оте́чества и Це́ркве на́шея/ посреде́ гоне́ний ве́рным лю́дем возвести́ла еси́,/ терпели́вно муче́ния терпя́щи.

Богоро́дичен: Я́ко до́брую и кра́сную в жена́х/ ве́дят Тя, Де́во, му́ченицы святы́я/ и мо́лятся о спасе́нии ду­ш на́ших.

Песнь 5

Ирмо́с: У́тренююще, вопие́м Ти:/ Го́споди, спаси́ ны,/ Ты бо еси́ Бог наш,// ра́зве Тебе́ ино́го не ве́мы.

Ве́ры свети́льник не угаси́вши,/ нощь безбо́жия в земли́ на́шей претекла́ еси́/ и нача́льников тьмы посрами́ла еси́, му́ченице прехва́льная.

Еле́ем благоче́стия ду́шу твою́ напита́ла еси́ бога́тно, свята́я и́мярек,/ и ны́не пребыва́еши в со́нме святы́х Це́ркве Ру́сския.

Ра́довалася еси́ в темни́це, я́ко в черто́зе све́тлем,/ му́ченице и́мярек благосла́вная, Христо́м просвеща́ема,/ И́же есть Свет ми́ру, Живо́т и Воскресе́ние.

Богоро́дичен: Влады́чицу Де́ву, Христа́ неизрече́нно ро́ждшую,/ христолюби́выя жены́ ра́достно обстоя́ща, непреста́нно велича́ют.

Песнь 6

Ирмо́с: Ри́зу мне пода́ждь све́тлу,/ одея́йся све́том, я́ко ри́зою,// Многоми́лостиве Христе́ Бо́же наш.

А́нгели святи́и удивля́хуся,/ ка́ко ча́шу страда́ний, от руки́ Христо́вой прие́мши, му́ченице и́мярек честна́я,/ му́жески испила́ еси́.

Терпе́нием смире́нно укрепи́вшися,/ страда́ньми Христа́ ра́ди нечести́выя победи́ла еси́, му́ченице сла́вная,/ и Це́рковь Ру́сскую возвесели́ла еси́.

Возвесели́ Госпо́дь ду́шу твою́, му́ченице и́мярек,/ и в ри́зу спасе́ния облече́,/ истка́нную от му́ченических крове́й твои́х.

Богоро́дичен: Хвалу́ Бо́гу принесе́м и Пречи́стую Богома́терь восхва́лим,/ Ю́же ны́не новому́ченицы и испове́дницы с ли́ки а́нгельскими/ достодо́лжно ублажа́ют.

Конда́к, глас 5:

Я́ко а́гница кро́ткая,/ воспита́нная на па́житех Це́ркве Ру́сския,/ страстоте́рпице Христо́ва и́мярек,/ посреде́ лю́тых мучи́телей/ те́пле моли́лася еси́:/ Го́споди, прости́ им,// не ве́дят бо, что творя́т.

И́кос:

Му́ченице и́мярек благосла́вная,/ за́поведи Госпо́дни храня́щи,/ я́ко ма́слина плодови́та,/ в дому́ Це́ркве Ру́сския яви́ся/ и, многопло́дие доброде́телей страда́нием во́льным венча́вши,/ А́нгелы возве­сели́, де́моны же посрами́./ Те́мже посреде́ лю́тых мучи́телей/ те́пле моли́лася еси́:/ Го́споди, прости́ им,/ не ве́дят бо, что творя́т.

Песнь 7

Ирмо́с: От Иуде́и доше́дше о́троцы,/ в Вавило́не иногда́,/ ве́рою Тро́ическою пла́мень пе́щный попра́ша, пою́ще:// отце́в Бо́же, благослове́н еси́.

Обо́лкшися в броню́ пра́вды и шлем упова́ния спасе́ния восприе́мши, му́ченице достохва́льная,/ щито́м ве́ры правосла́вныя разжже́нныя стре́лы лука́ваго уга­си́ла еси́.

Я́ко огне́м Боже́ственным, му́ченическими кровьми́ твои́ми, му́ченице и́мярек,/ те́рния богоху́льная и пле́велы неве́рия в земли́ на́шей попали́ла еси́.

Согре́яся се́рдце твое́ огне́м Боже́ственныя любве́,/ егда́ мучи́телие ведо́ша тя на смерть,/ ю́же му́жественне претерпева́ющи,/ благодаре́ние Бо́гу возсыла́ла еси́, му́ченице сла́вная.

Богоро́дичен: Тя благослове́нную в жена́х,/ Арха́нгельским гла́сом велича́ем:/ ра́дуйся, Благода́тная, Госпо́дь с Тобо́ю.

Песнь 8

Ирмо́с: Царя́ Небе́снаго,/ Его́же пою́т во́и а́нгельстии,// хвали́те и превозноси́те во вся ве́ки.

Пещь о́гненная не опали́ три о́троки в Вавило́не иногда́,/ та́ко и тебе́, му́ченице и́мярек,/ горни́ло испыта́ний не возмо́же поколеба́ти, в терпе́нии пою́щую:/ превозноси́те Го́спода во ве́ки.

А́гница нескве́рная, му́ченица и́мярек,/ я́ко же́ртва непоро́чная в дар Бо́гу принесе́ся./ Тоя́ моли́твами, Долготерпели́ве,/ сподо́би нас превозноси́ти Тя во ве́ки.

Страсте́й душевре́дных зной утоли́ моли́твами твои́ми, му́ченице и́мярек,/ и сердца́ на́ша благопло́дна соде́лай,/ да с тобо́ю сподо́бимся прославля́ти Го́спода во ве́ки.

Богоро́дичен: Многопе́тая Де́во,/ страда́льцев ра́досте и жен святы́х благоле́пие,/ Тя пое́м, Ми́лостивая, во ве́ки.

Песнь 9

Ирмо́с: Тя Неискусобра́чную Ма́терь Бо́га Вы́шняго,/ Тя па́че ума́ ро́ждшую сло́вом вои́стинну Бо́га,/ Вы́шшую Пречи́стых сил// немо́лчными славословле́нии велича́ем.

Есте́ство немощно́е си́лою Бо́жиею укрепи́вши,/ к совер­ше́нным подвиго́м устреми́лася еси́/ и мужему́дренне вене́ц му́ченический кровьми́ твои́ми стяжа́ла еси́, и́мярек всечестна́я.

Ты, добропобе́дная му́ченице и́мярек, Крест Христо́в, я́ко всеору́жие, восприе́мши,/ до́блественне страда́ния претерпе́ла еси́/ и ко́знем диа́вольским противоста́ти возмогла́ еси́./ Те́мже тя вси по достоя́нию велича́ем.

Я́ко мироно́сица, Христу́ после́довала еси́/ и страда́нием вене́ц побе́дный от Того́ прия́ла еси́./ Те́мже, дерзнове́ние ве́лие иму́щи,/ моли́ при́сно о почита́ю­щих тя.

Богоро́дичен: Христо́вою любо́вию уязвля́емыя жены́ му́че­ницы/ и от Бо́га венча́вшияся/ Тя, Всенепоро́чную и до́брую в жена́х,/ почита́ют я́ко Цари́цу Всечестну́ю.

Свети́лен:

Му́ченица Твоя́, Го́споди, и́мярек,/ я́ко му́драя де́ва, свети́льник души́ своея́ еле́ем украси́вши,/ во след Тебе́ устреми́ся/ и, Черто́га Небе́снаго дости́гши,/ Све́та Невече́рняго лицезре́ти сподо́бися./ Ея́же моли́твами, Светода́вче, и нас све́том Твои́м озари́/ и на путь и́стинный напра́ви.

Сла́ва, и ны́не, Богоро́дичен:

Всесвята́я Богоро́дице,/ святы́я жены́, иму́ща Тя я́ко Сокро́вище Пребога́тое,/ лику́ют со А́нгелы ра́достно/ и Бо́га Сло́ва, из Тебе́ Ро́ждшагося пло́тию за милосе́рдие мно́гое,/ сла́вят непреста́нно.

На хвали́тех стихи́ры, глас 1.

Подо́бен: Небе́сных чино́в:

Небе́сных чино́в соприча́стница/ и земли́ Ру́сския кре́пкое предста́тельство,/ му́ченица Христо́ва и́мярек/ лику́ет ны́не в со́нме новому́чеников,/ воздая́ние ве́чное прие́мши,// и мо́лится о душа́х на́ших.

Небе́снаго Иерусали́ма избра́нница/ и Це́ркве Ру́сския до́брое украше́ние,/ кро́ткая страстоте́рпица и́мярек/ прославля́ет Бо́га во ве́ки,/ хвалу́ Тому́ при́сно возсыла́ющи,// и мо́­лится о душа́х на́ших.

Небе́сныя сла́вы насле́дница/ и земли́ на́шея ди́вная похвала́,/ многострада́льная и́мярек,/ я́ко пра́ведница и му́ченица,/ мо́лит Человеколю́б­ца Бо́га// о спасе́нии душ на́ших.

Сла́ва, глас 6:

Му́ченице Христо́ва и́мярек,/ непоро́ч­ным житие́м и во́льным страда́нием/ Бо́гу угоди́вши,/ зе́млю на́шу во Правосла́вии утверди́ла еси́/ и, я́ко со́лнце, просвети́вшися/ во Ца́рствии Отца́ Небе́с­наго,/ Це́рковь Ру́сскую возве­сели́ла еси́,/ ны́не же со дерзнове́нием// мо́лишися о душа́х на́ших.

И ны́не, Богоро́дичен, глас то́йже:

Возвели́чим вси Пренепоро́чную,/ Ма́терь Бо́га на́шего,/ Ю́же освяти́ Дух Святы́й,/ я́ко предста́тельство на́ше и спасе́ние/ и Святы́я Руси́ заступле́ние,/ к Не́йже ны́не прибега́ем/ и моли́тву возсыла́ем:// Пресвята́я Богоро́дице, спаси́ нас.

Славосло́вие вели́кое. И отпу́ст.

НА ЛИТУРГИ́И

Блаже́нна от кано́на, пе́снь 3-я и 6-я.

Проки́мен, глас 6: Тебе́ ра́ди умерщвля́емся весь день,// вмени́хомся я́ко о́вцы заколе́ния. Стих: О Бо́зе похва́лимся весь день и о и́мени Твое́м испове́мыся во век.

Апо́стол к Кори́нфяном, зача́ло 181.

Аллилу́ия, глас 1: Терпя́ потерпе́х Го́спода, и внят ми. Стих: И услы́ша моли́тву мою́.

Ева́нгелие от Ма́рка, зача́ло 21.

Прича́стен: Весели́теся, пра́веднии, о Го́споде, и испове́дайте па́мять Святы́ни Его́.

Моли́тва

О до́блественная страстоте́рпице Христо́ва и́мярек, земли́ на́шея до́брое прозябе́ние, Це́ркве Ру́сския избра́нная дщи! Кто не удиви́тся си́ле Бо́жией, в не́мощи твое́й соверши́в­шейся? Ты бо, му́жески враги́ ви́димыя и неви́димыя низложи́вши, заточе́ния и мно́гия му́ки Христа́ ра́ди претерпе́ла еси́ и Ца́рствие Небе́сное насле́довала еси́. Те́мже тя, я́ко благу́ю и ве́рную рабу́ Госпо́дню, досто́йно почита́юще, приле́жно мо́лим: моли́ о нас Всеще́драго Бо́га, да да́рует Це́ркви Росси́йстей благостоя́ние, Оте́честву на́шему мир, лю́дем во благоче́стии преспе́яние, в ско́рбех утеше́ние, в обстоя́ниих по́мощь и заступле́ние, да благода́тию Бо́жиею и твои́м те́плым предста́тельством земно́е жи́тельство про́йдем и Ца́рствия Небе́снаго дости́гнем, иде́же вку́пе с тобо́ю сподо́бимся прославля́ти ди́внаго во святы́х Свои́х Бо́га на́шего, Отца́, и Сы́на, и Свята́го Ду́ха, во ве́ки веко́в. Ами́нь.

Служба общая мученице Российстей ХХ века единей составлена Синодальной Богослужебной комиссией и утверждена Святейшим Патриархом Московским и всея Руси Алексием II и Священным Синодом 26 декабря 2006 года.